Encara que en rumán tamién se diga Transilvania este toponimo ye una composición latina culta que significa dezaga d'as selvas (a lo estilo d'o toponimo moncayín Trasmoz y de Trassierra, que no tienen -n- en o prefixo trans- porque son patrimonials en aragonés) y os rumans tamién la emplegan pero més en contextos de charrar con forans u escribir pa estar leitos por forans. Ardeal ye como gosan dicir-ne por un regular y fa referencia a un terreno ondulau con una sucesión de cabezos u pueyos (deal en rumán) que bi ha por tota a plataforma transilvana, que tien un modelau cheolochico pareixiu a lo semontano pirenenco u d'o Baixo Aragón por estar tamién en una plataforma con sedimentos terciarios, n'este caso a plataforma d'Ebro. Ardeal, Ar deal significa en rumán "zona de pueyos", "zona de cabezos". O toponimo hongaro Erdély se conecta con o rumán Ardeal, encara que os autors hongaros tiengan una interpretación como Erdõ-elve, "dillá d'a selva".